"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade.
Saate toob teieni Soome misjoniühendus One Way Mission.
Tere tulemast saatesse!
Vaatamata nimele on One Way Mission Soome misjoniorganisatsioon,
mis töötab kümnes erinevas riigis.
Täna vaatame meie tööd Mongoolias.
Õpetusosas räägib Tapani Suonto ülestõusmise väest.
Kõigepealt aga Mongooliasse.
Mongoolia pealinn Ulan-Bator on ehitatud mägedest ümbritsetud
orgu, kust see levib kilomeetrite kaugusele mägede jalamile.
Korrusmajade vahelt leiab ka väikseid jurtasid.
Samasugust linnapilti on raske kuskilt mujalt leida.
See on One Way Mongoolia töökeskus, kirik ja kogudus.
Meie Mongoolia töötajad Dorjoo, Tsoomo ja Otgon
käivad iga nädal vanglates.
Täna on kord riigi ainsa noorsoovangla käes.
Siin kannavad ca 80 12-18-aastast noort kuni 15-aastast karistust.
Elu pole kerge.
Pered elavad tihti kaugel ning seetõttu on Otgon ja Tsoomo
alati teretulnud.
Poisid on õppinud neid usaldama.
Vaimse koosoleku ajaks tuleb kohale 60 siilipäist poissi,
mõned neist alles lapseohtu.
Poisid kuulavad hardalt külaliste tunnistusi ja kõnesid.
Vanglas on juba sündinud oma väike kogudus.
Kitsaste kongide elanikele on tervised välismaailmast tähtsad -
keegi hoolib neist, keegi palvetab nende eest.
Ulan-Batori lähedal asub riigi ainus naistevangla,
kus ca 370 naist kannavad karistust varguste, peksmiste ja vägivalla eest.
Väikeste lastega vangid elavad eraldi hoones.
Seal on aega ka emaksolemist õppida.
Elu on kodusem, kui kõledais ühiskongides.
Praegused ruumid on siiski kõigile kitsad.
Seetõttu ehitatakse uut vanglahoonet.
Osa naistest töötab ehitusel, teised vangla tehases.
Siingi tuleb One Way koosolekule ca 60 vangi.
Peaaegu kõik on usklikud.
Naised laulavad ja räägivad vabalt Jeesusest.
Suur Püha Vaimu ligiolu puudutab nii külalisi kui vange,
kes ülistavad koos nuttes Päästjat.
Koosoleku järel tänab vangladirektor töö eest,
mida Dorjoo on koos kaaslastega vanglas teinud.
Töö tulemusi on näha naiste muudetud eludes.
Baruun Buren asub Ulan-Batorist ligi 300 km kaugusel.
Siin alustas esimese kristliku kohtumispaiga
2007. aastal Otgon.
Kiriku nimeks on "Full Grace" ehk "Täielik arm".
Otgon sündis ja kasvas Baruun Burenis,
kus avaldab suurt mõju buddha klooster.
Ka Otgoni ema oli budist.
Otgon kasvatab oma kristlikku kogudust põhimõttel
"suppi, seepi ja hingehoidu".
Enne evangeliseerima minekut on kirikus kartulitalgud.
Pastor Dorjoo koos tiimiga viib kartuleid bussiga
küla vaestele peredele.
Paljud kohalikud pered elavad üliviletsates oludes,
nagu prügimäel.
Nii lapsed kui kodud on räpased.
Lisaks vaesusele on neil teisigi probleeme -
töötus, haigused ja alkoholism ning neist johtuvad katkised
ja vägivaldsed peresuhted.
Paljud isad on vanglas.
Vähestel on oma põld.
Selle asemel töötavad nad maaomanike suurtel põldudel
tänapäevaste teoorjade kombel.
One Way külastab kõige vaesemaid peresid
ning viib neile kartuleid, riisi ja riideid.
See on praktiline armastusevangeelium.
Vaatamata vaesusele on Baruun Bureni loodus imekaunis.
Suured lambakarjad koos karjustega meenutavad head karjast.
Meiegi tahame Teda ülistada ja tänada.
Kogudus kutsus külaelanikud pühapäevapiknikule
ja järgnevale jumalateenistusele jõe kaldal.
Söömaajaks vajatakse kaht lammast, mille tapmine algab koduduseruumides
pühapäeva hommikul kell 6.00.
Tapmise järel lambad tükeldatakse ning nende küljeluud ja lihasosad
riputatakse välja kiriku seintele.
Süüdatakse väike tuli ja algab suitsutamine.
Siin valmib maitsev lõunasöök kogudusele
ja küllakutsutud külaelanikele.
Piknik algab lõkketule jaoks puudelõhkumisega.
Seejärel valmib lõunasöök.
Lambasupi kõrvale antakse leiba, vorsti ja puuvilju.
Hügieen on Soome tasemest kaugel.
Sama noaga tükeldatakse kõike ja samas katlas tehakse nii süüa
kui pestakse ka hiljem nõusid.
See ei häiri külalisi.
Nad naudivad haruldast söömaaega rõõmsalt ja tänulikult.
Osaleb ka kodutu, kes saab vähemalt täna süüa.
Toidu järel algab kogunemise vaimne osa.
Tiimi laulja tunnistab ja Dorjoo jutlustab.
Külvatakse evangeeliumiseemet ja palvetatakse selle kasvu eest.
Äkitselt saabub platsile kolm hobust, Soome külalised ronivad sadulasse.
Rohelised nõmmed on ratsutamiseks otsekui loodud.
One Way tiimi sõiduvahendiks on siiski auto,
millega läbitakse pikk teekond tagasi Ulan-Batorisse.
Reisi ajal laguneb auto kahel korral,
kuid see käib teeolude ja autode puhul asja juurde.
Kohale jõutakse varahommikul.
Mongoolias sõlmiti taas mitu sõprussuhet,
kanti paljude koormaid ja külvati palju uusi ususeemneid.
Tihti ängistava argipäeva keskel on One Way'l tähtis tööpõld.
Selline on elu Mongoolias.
Kõige viljakam on Mongoolias vanglatöö.
Meie, soomlaste, abiga sai meestevangla puurkaevu
ja enne jõule kudusid paljud Mongooliasse vangidele ka sokke.
Suur aitäh selle eest!
Nüüd Tapani Suonto õpetus teemal "Ülestõusmise vägi."
"Sest mina olen Issandalt saanud, mida ma olen andnud teilegi,
et Issand Jeesus sel ööl, mil tema ära anti, võttis leiva,
tänas, murdis ja ütles: "See on minu ihu, mis teie eest antakse!
Tehke seda minu mälestuseks!"
Selsamal kombel võttis ta ka karika pärast õhtusöömaaega ja ütles:
"See karikas on uus leping minu veres! Nii sagedasti kui te sellest joote,
tehke seda minu mälestuseks!"
Sest iga kord, kui te seda leiba sööte ja karikast joote,
kuulutate teie Issanda surma, kuni tema tuleb."
Alati, kui kogudus osaleb leivamurdmisel,
kuulutatakse Issanda surma.
Mitte võitu, ülestõusmist ja auhiilgust, vaid Issanda surma.
Mõned kogudused vaidlevad täna, kas peaks seinalt risti maha võtma.
Paljude meelest ei kujuta rist kristluse võitu,
sest Jeesus on surnuist tõusnud ja see on meie võidu saladus.
Mis on meie sõnum? Mis on meie võit?
Paljudes teistes religioonides on jumal kõige ülevam,
võimsam ja vägevam, kuid meie kuulutame,
et meie Jumal on kannatanud ristil ja surnud.
Kuulutame endiselt 2011. aastal Jeesuse Kristuse surma.
Ilma Kristuse surmata pole tõelist võitu.
Kõik põhineb Kristuse surmal. Tema suri Kolgata ristil meie eest.
Kui sul on endast kõrini, tunned end kristlasena alaväärsena,
oled enda meelest jõudnud vaimsesse pankrotti,
pea meeles, et keegi on surnud sinu pärast.
Selles on sinu lohutus ja jõud igal elupäeval.
Kõigest pettumusest ja nõrkusest kõrgemale tõuseb üks asi,
mis katab kõik - Jeesus Kristus on surnud.
Ja me kuulutame endiselt Tema surma.
Kuigi võime kogeda elus suuri Jumala imesid,
võidukat jõudu Jumala koguduses, näha, kuidas Tema on isandate Issand,
vägev Jumal üle kõige muu, ei saa me kunagi sellest rõõmu tunda
ilma Jeesuse surmata.
Me ei muutu kunagi võitjaiks, kes ei vaja enam Jeesuse surma,
lunastust ja andeksandmist. Me küll muutume.
Võid olla kindel, et muutud pidevalt, kui elad Jeesuse Kristuse lähedal,
kuid muutume üha enam sõltuvaks Tema surmast.
Mida rohkem kasvame Jumala õigsuse tundmises,
seda enam teadvustame, et sõltume iga hetk Jeesuse surmast.
Kas meie võit polegi siis Jeesuse surnuist ülestõusmises?
Ilma surmata pole ka ülestõusmist
ega Kristuse täielikku võitu kuradi, maailma ja hukatuse üle.
Jeesus tõusis surnuist seepärast, et Ta suri kunagi meie eest,
meie surma ja Ta võitis surma väe.
Tema surm tähendab, et sina ei pea enam surema.
Tema surma tõttu võid sina igavesti elada.
Jeesus tuli siia ja suri, et meie pääseksime siit ära
ja võiksime elada.
Jeesus tuli meid siit surmaorust ja pimedusest ära viima.
Võit, hingamine, rahu ja meie igavene rõõm
on Kristuse surmas.
Seetõttu kuulutamegi Tema surma.
Kui kaua peame Jeesuse Kristuse surma kuulutama?
Piibel ütleb, et nii kaua, kuni Ta tuleb.
See sõnum ei lõpe kunagi.
Me ei jätka seda kunagi milleski suuremas ja imelisemas.
Kõige kese ja tuum on Jeesuse surm.
See ei kaota kunagi oma väärtust.
Ilma surmata pole meilgi tõelist ülestõusmisväge.
Meiegi tee tõelise Jeesuse ülestõusmisväe juurde
kulgeb surma kaudu meiegi eludes.
Paulus ütles:
"Me kanname alati oma ihus Jeesuse surma,
et ka Jeesuse elu avalduks meie ihus."
Jumal ütles kunagi Aabrahamile:
"Ma teen sind suureks rahvaks ja õnnistan sind,
ma teen su nime suureks, et sa oleksid õnnistuseks!"
Tohutud Jumala tõotused suure edu kohta.
Aabraham ehitas kogu oma elu nendele tõotustele, uskudes,
et mida Jumal on tõotanud, seda Ta ka teeb.
Aeg möödus. Aabraham ja Saara vananesid.
Aabraham oli 100-aastane ja Saara 90-aastane.
Surm näis olevat tõotustest suurem.
Aabrahami ihu ja Saara lapsekoda olid surnud.
Selles reaalsuses, kus kõik inimlikud võimalused
olid läbi proovitud, uuendas Jumal oma tõotusi
ja ütles: "Vaata nüüd taeva poole ja loe tähti, kui sa suudad neid lugeda!
... Nõnda saab olema sinu sugu!"
Jumal, kes äratab surnuist üles, kasutas surnud ihu.
Aabrahami elus saabus ülestõusnud Jumala elu.
See oli võimalik vaid keset surma. Ilma surmata pole ülestõusmist.
Tõotused ei rajanenud enam inimlikele võimalustele,
vaid ülestõusmise Jumalal.
Kui meie pilk on Temal, kes äratab surnudki üles,
hakkame mõistma, et meil on Jumal, kellele on kõik võimalik.
Just nii Ta tahabki, et me Teda tunneksime.
Jumal tahab, et sa tunneksid Teda ja mõistaksid,
et sul on ülestõusmise Jumal. Piibel ütleb:
"Aabraham uskus Issandat ning see arvati temale õiguseks."
Aabraham uskus ülestõusmise Jumalat ja see on tema võidu saladus.
Taanieli kolm sõpra olid vagad jumalamehed,
kes tahtsid teha kõiges Jumala tahtmist ja järgida Teda.
Sõnakuulelikkuse tulemusena käskis Nebukadnetsar nad ahju visata.
Sõnakuulelikkus näis viivat Taanieli sõbrad surma.
Vaatamata palvetele seda kohtuotsust ei muudetud.
Seda kõike lasi oma sulastele juhtuda ülestõusmise Jumal.
Mida kuumem on ahi, mida suurem on surma vägi,
seda kirkamalt võib ilmuda ülestõusmise Jumal meiegi eludes.
Piibel ütleb, et meeste ahjus olles hüüdis Nebukadnetsar:
"Vaata, ma näen nelja meest vabalt tules käivat
ja neil pole midagi viga, neljas aga on välimuselt
jumalate poja sarnane ...
Kiidetud olgu Jumal, kes läkitas oma ingli ja päästis oma sulased ...
Nüüd antakse minu poolt käsk, et igaüks..., kes kõneleb häbematult
Taanieli Jumala kohta, raiutakse tükkideks."
Jumal lubas Taanieli sõpradel surmast läbi minna,
kuid ülestõustmise Jumal oli nendega.
Ahi oli nende meeste eludes vapustav reaalsus.
Loeme seda iidse huvitava loona, kuid neile oli see vapustav reaalsus.
Pea meeles, et nad ei jäänud ahju, vaid tulid sealt välja võitjaina.
Ükski juuksekarvgi polnud nende peas põlenud.
Mõned võivad mõelda, et tõeline usk kustutab kõik ahjud,
muudab kõrbe viljakaks ja paneb Jumala tõotused
silmapilkselt realiseeruma.
Kui seda ei juhtu, tunneb inimene end läbikukkununa
ja kaotab lõplikult lootuse.
Inimene võib kaotada oma usu just siis,
kui on ilmumas ülestõusmise Jumal.
See on nõder inimese usk. Elava usu juured on palju sügavamal.
See on tulvil ülestõusmise Jumalat, kes äratab üles isegi surnud.
Seepärast ei ole surm meile kaotus, vaid võit.
Jumal võib lubada tänapäevalgi oma rahva tagakiusamist.
Miljonid Jumala lapsed elavad keset tagakiusamist,
kuigi elavad vagalt ja armastavad oma ligimesi.
Jumal võib seda lubada, kuna Ta on ülestõusmise Jumal.
Mõtle Rumeenia pastorile Richard Wurmbrand'ile,
kelle kuus last tapeti.
Ta elas kommunistlikus Rumeenias vangistuses ja kannatas palju,
kuid ta tõusis selle kõige keskelt ja asus täitma uut ülesannet
ühe oma aja mõjuvõimsaima kristlasena.
Kuidas on võimalik väljuda neist kohutavaist tragöödiaist võitjana?
Richard Wurmbrand usaldas kõik oma kuus last
ülestõusmise Jumala kätte.
Ta uskus ülestõusmise Jumalat ega kaotanud oma lapsi.
Tema lapsed olid taeva kirkuses, kus pole enam mingit vaeva.
Ülestõusmise Jumal ravis terveks kõik Wurmbrandi hingehaavad.
Ülestõusmise Jumal tervendas ka füüsilised haavad tema ihus.
Ülestõusmise Jumal vabastas ta vanglast ja tõstis ta ametisse,
kus ta sai kuulutada evangeeliumi kogu maailmas
ja teenida elavat Jumalat.
Kuidas on see kõik võimalik?
Jeesuse surma tõttu oleme osalised ülestõusmise väes.
See kõik rajaneb Kristuse surmal, mida me tänapäevalgi kuulutame.
Mõnel võib olla majanduskriis, oled ehk pankrotis,
ega tea, kuidas välja pääseda;
kellelgi võib olla abielukriis ja ta ei näe enam mingit lahendust;
mõni võib olla haige ega jaksa enam elada;
mõni võib kanda suurt muret, kuna tema laps on uimastite küüsis
ja lapse elu hävingu äärel.
Inimene käib tänapäeval keset erinevaid pimedaid hetki
ja surmaorge.
Pea meeles, et usume ülestõusmise Jumalat.
Ilma surmata ei ole ülestõusmist.
Kus kõik on surnud, kõik lootus kadunud,
võib ilmuda ülestõusmise Jumal.
Ta on võimeline muutma uueks kõige pimedamadki orud.
Jumal ei karda surma, kuna Tema on surma Issand
ja Ta kasutab isegi surma oma eesmärkide saavutamiseks.
Usume ülestõusmise Jumalat lõpuni.
Isegi siis, kui oleme surmaga silmitsi
ja kõik on läbi, võime öelda:
"Ma usun ja see usk ei jäta mind häbisse."
Tähtsam kui see, et mõistame kõike elus toimuvat -
elus juhtub palju seletamatuid asju,
kohtame mitmeid raskusi, probleeme ja muresid,
mis ei tundu meile Jumala lastena sugugi loogilised -,
tähtsam, kui kõige seletamine, on tunnistada iga päev:
ma usun ülestõusmise Jumalat. Ja see usk kannab sind.
Nii möödus tänane pooltund.
Aitäh vaatamast!
Loodetavasti kohtume järgmisel nädalal.
Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui käesolev saade sind puudutas,
palun teata meile sellest e-postiaadressil -
toimisto@onewaymission.fi
Saadet toetasid Stenroos Oy ja Häkkinen Oy
Tõlge: Monika Jaaguri
toimisto@onewaymission.fi